རྒྱུ་མཚན་དང་རྒྱབ་ལྗོངས་ག་རེའི་ཐོག་ནས་དེ་ལྟར་ཁུར་དགོས་ཐུག་མིན་མི་ཤེས་ཀྱང་།ཉེ་ཆར་ཆུ་བཞི་སྒང་དྲུག་གི་ཚོགས་ཆེན་ཐོག་དབུས་རྒྱུན་འོས་འདེམས་ཀྱི་ལམ་སྲོལ་ལ་འགྱུར་བ་བཏང་ནས།ཚོགས་པ་གཞན་དག་གི་བྱེད་སྟངས་དང་གཅིག་མཚུངས་བཞིན་ཚོགས་ཆེན་གྱི་སྐབས་སུ་འོས་འདེམས་ཐག་གཅོད་བྱ་རྒྱུའི་སྒྲིག་གཞི་བསྐྱར་བཅོས་དབུས་རྒྱུན་གྱིས་ཁུར་ཡོད་ནའང་།ཚོགས་ཆེན་ཐོག་དེ་ལ་མོས་མཐུན་རྒྱབ་སྐྱོར་མ་ཐོབ་པར་དབུས་རྒྱུན་འོས་འདེམས་བྱེད་སྟངས་རང་འཇགས་ལྷག་ཡོད་འདུགགནད་དོན་འདིའི་ཐོག་དབུས་རྒྱུན་ལས་ཀྱི་དམིགས་ཡུལ་ག་རེ་ཡིན་མིན་ལ་མ་ལྟོས་པར།ཚོགས་ཞུགས་པ་རྣམས་ཀྱི་བསམ་ཚུལ་ག་རེ་ཡིན་མིན་དེ་གསལ་པོ་བྱུང་བ་རེད།ད་ལན་འདིར་ཆེད་དུ་གླེང་དགོས་དོན་ནི།ཆུ་བཞི་སྒང་དྲུག་གི་དབུས་རྒྱུན་འོས་འདེམས་ཀྱི་ལམ་སྲོལ་བཞིན་དབུས་གཙང་དང་།མདོ་སྨད་སོགས་ཀྱིས་མིག་དཔེ་བལྟ་དགོས་པ་ཞིག་ཏུ་གྱུར་ཡོད་པ་ལས།ཆུ་བཞི་སྒང་དྲུག་ལ་གཞན་གྱིས་མིག་དཔེར་འོས་པ་ཁག་ཅིག་ཡོད་པ་དེ་དག་རེ་རེ་བཞིན་ཕྱིར་བསྡུ་བྱ་བར་རྒྱུ་མཚན་དང་གནས་ལུགས་གང་ཡང་མེད།